b'\n_START_ARTICLE_\nForenede Nationer\n_START_SECTION_\nGeneralsekret\xc3\xa6r\n_START_PARAGRAPH_\nOrganisationen ledes af sekretariatet med generalsekret\xc3\xa6ren som leder. Denne er ikke blot leder af administrationen, men har ogs\xc3\xa5 mulighed for at spille en politisk rolle for eksempel ved at henlede sikkerhedsr\xc3\xa5dets opm\xc3\xa6rksomhed p\xc3\xa5 forhold, som efter hans mening kan true opretholdelsen af mellemfolkelig fred og sikkerhed. Den tidligere premierminister i Portugal og tidligere flygtningeh\xc3\xb8jkommiss\xc3\xa6r, Ant\xc3\xb3nio Guterres, er FN\'s generalsekret\xc3\xa6r siden januar 2017.\n_START_SECTION_\nFN\'s 2015-m\xc3\xa5l\n_START_PARAGRAPH_\nP\xc3\xa5 FN\'s Millennium-topm\xc3\xb8de i New York fra den 6.-8. september 2000 vedtog verdens stats- og regeringsledere en erkl\xc3\xa6ring, _NEWLINE_De Forenede Nationers \xc3\x85rtusindeerkl\xc3\xa6ring._NEWLINE_Denne f\xc3\xb8rte frem til en r\xc3\xa6kke konkrete m\xc3\xa5l, FN\'s 2015-m\xc3\xa5l, om at bek\xc3\xa6mpe fattigdom, sult, sygdomme, analfabetisme og diskrimination af piger og kvinder inden \xc3\xa5r 2015. FN\'s Udviklingsprogram UNDP, er ansvarlig for at g\xc3\xb8re l\xc3\xb8bende status over opfyldelsen af 2015-m\xc3\xa5lene, der er blevet et v\xc3\xa6sentligt pejlem\xc3\xa6rke og redskab for udviklingsarbejdet i b\xc3\xa5de lande og nationale s\xc3\xa5vel som internationale organisationer.\n_START_SECTION_\nFN-dagen\n_START_PARAGRAPH_\nFN-dagen har v\xc3\xa6ret fejret 24. oktober hvert eneste \xc3\xa5r siden 1948. Dagen markeres over hele jorden med m\xc3\xb8der, diskussioner og udstillinger om FNs arbejde og m\xc3\xa5l.\n_START_SECTION_\nFN\'s flag\n_START_PARAGRAPH_\nFN\'s flag har en bl\xc3\xa5 baggrund med en jordklode, set fra Nordpolen, der symboliserer alle verdens mennesker. Jordkloden er omsluttet af olivengrene, der symboliserer fred. Flaget blev taget i brug 20. oktober 1947.\n_START_SECTION_\nFN\'s fredsbevarende styrker\n_START_PARAGRAPH_\nFN fredsbevarende styrker sendes til omr\xc3\xa5der, hvor v\xc3\xa6bnede konflikter slutter for at sikre, at de fredsaftaler der er underskrevet f\xc3\xb8lges og for at forhindre at nye konflikter bliver udl\xc3\xb8st af opr\xc3\xb8rere. Hvilken fredsbevarende operation der b\xc3\xb8r p\xc3\xa5begyndes, samt dennes st\xc3\xb8rrelse og mandat, bestemmer FNs Sikkerhedsr\xc3\xa5d. De fleste operationer har et mandat til omkring seks m\xc3\xa5neder, men kan forl\xc3\xa6nges. Medlemslandende opfordres af generalsekret\xc3\xa6ren til at give bes\xc3\xa6tningen, da FN ikke har sin egen h\xc3\xa6r._NEWLINE_FN fredsbevarende styrker modtog Nobelprisen i 1988. I 2001 vandt Forenede Nationer og generalsekret\xc3\xa6r Kofi Annan Nobels fredspris "for hans arbejde for en bedre organiseret og mere fredelig verden." _NEWLINE_Den 31. december 2007 var 83.854 FN-tropper, milit\xc3\xa6re observat\xc3\xb8rer og civile politifolk i FN tjeneste rundt om i verden. Hvis man inkluderer civilt-, internationalt-, og lokalt personel er tallet 104.146. Fra begyndelsen, i 1948, og frem til december 2007 er 2.420 mennesker d\xc3\xb8de i l\xc3\xb8bet af indsatsen for fredsbevarende projekter._NEWLINE_Generalforsamlingen godkender budgetter ved hver fredsbevarende operation. Omkostningerne fordeles mellem medlemsstaterne, som beregnes og fasts\xc3\xa6ttes af generalforsamlingen.\xc2\xa0'